Sciant presentes et posteri quod ego Guido, comes Nivernensis, pro Dei amore et animarum patris et fratris mei, et antecessorum meorum remedio, et mee, dedi et concessi in elemosynam monialibus de Crisenone unum bichetum gleni in molendinis suis de Autissiodoro, qui michi exciderat de Stephano Chenau, quem idem Stephanus in prefatis molendinis habebat pro factura lignei operis quam in molendinis adhibebat, et singulis hebdomadis illum capiebat. Hunc bichetum qui michi de homine meo per excasuram excidit, ego Guido, comes, dedi in elemosynam, et quitavi predictis monialibus. Quod ut ratum et inconcussum permaneat in futurum, publico legitimorum hominum testimonio confirmavi, et sigilli mei impressione roboravi. Hujus rei testes sunt: Regnaudus de Marchia; Theobaudus de Gonnossa; Regnaudus Malis; Fainerius de Droia; Petrus de Churcum; Milo, tunc prepositus Autissiodori; Raadus; Robertus, capellanus comitis; Petrus de Sancto-Peregrino, et alii plures. Actum est hoc, Autissiodori, anno Verbi incarnati Mº Cº LXXº IIIº, regnante Ludovico, rege Francorum; Willelmo, episcopo Autissiodori.